钦定古今图书集成/方舆汇编/职方典/第1521卷 > 《贵州舆图说》
## 钦定古今图书集成/方舆汇编/职方典/第1521卷 > 《贵州舆图说》

贵州虽列职方，其先固西南荒徼也。庄𫏋之略地，有
同假道；唐蒙之持节，大类凿空。即其后，或兼隶，或分
隶，享王日至，名位渐加，要亦羁縻勿绝而已。至于明，
而符竹始分。自贵阳而上，若安顺、若威宁，为府者三；
自贵阳而下，若平越、若都匀、若镇远、若思南、若石阡、
若思州、若铜仁、若黎平，为府者八。所辖州属十有二，
县二十有六，俨然与十五国同封而并治，遂为西南
一都会焉。尝稽其地，铜岩、㵲溪阻其东，赤虺、蟒山控
其西，盘江、关岭扼其南，西望乌江限其北。悬车束马，
碎踝穿蹄，一以为太行，一以为孟门。行路之难，称天
险矣。然险可用，不可恃。可用者，一夫守之，千人自废
也；不可恃者，廪无隔岁之储，帑无宿“贮之金也。”幅𢄙
非不寥廓，要皆割截补凑而后成。崇冈叠嶂，蟠亘而
争雄；卉服椎髻，偪处而肆暴。非无水也，舟楫鱼盐之
利不闻；非无土也，金锡丝枲之饶不与。田多石而草
易宅，民屡屠而户久凋。城郭虽在，百堵犹未尽兴；学
校虽修，弦诵犹未尽溥。备多则兵防难撤，道冲则驿
递难弛。喜则人而怒“则兽。”官司之法，有时不得行，春
苦旱而秋苦霖，补助之术有所不及济。是以延袤虽
千有馀里，实不及中州一大县。锱铢丝粟，曾无裨于
上供，岁糜金钱数十万，亦何赖有此黔哉？然而地有
所必争，昔人欲弃之而不可，则以其肘腋咽喉乎四
省也。议者欲东割沅、靖，西割思、田，北割遵义以益之，
究亦同于画饼。比者裁卫并府，又取“偏镇”二卫归于
黔，事权一而统制专，披图启箓，渐有可观矣。